TALLINN, 28. mai, BNS - Tallinn-Kuressaare liinile võib tulla 42-kohaline lennuk, hange on lükkunud juunikuusse, kirjutab Saarte Hääl.
Ajalehe andmetel on liini lennuhankel leidnud suuremat poolehoidu 42-kohalise lennuki liinile tulemine 33-kohalise asemel.
Maanteeameti ühistranspordiosakonna juhtivekspert Mika Männik ei lükanud infot ümber, vaid tõdes, et Kuressaare suunal tuleb minimaalseks kohtade arvuks uues liinile oodatud lennukis 33. Pakkumuste hindamisel saab aga maksimaalsed punktid kuni 50-kohalise lennuki eest, lisas ta. Hange kuulutatakse Männiku kinnitusel välja juunis.
Saarte Hääl on varem kirjutanud, et ehkki uut lennuhanget Kuressaare liini teenindamiseks pole veel välja kuulutatud, tunneb selle vastu huvi juba mitu lennufirmat, kes on valmis piletimüügi üles seadma globaalsesse broneerimissüsteemi. Teiste seas on oma huvi tunnistanud Nordica ja AirBaltic.
Baltic News Service